Toshkentda O‘zbekiston Markaziy saylov komissiyasi va IFES o‘rtasidagi hamkorlikni rivojlantirish istiqbollari muhokama qilindi. Foto: Dunyo O‘zbekiston Markaziy saylov komissiyasida Saylov tizimlari xalqaro jamg‘armasi (IFES) prezidenti va bosh direktori Entoni Banberi boshchiligidagi delegatsiya bilan uchrashuv bo‘lib o‘tdi. Markaziy saylov komissiyasi ma’lumotiga ko‘ra, IFES nodavlat xalqaro tashkilot bo‘lib, 50 dan ortiq mamlakatlarda saylov va referendumlar o‘tkazishning huquqiy asoslari va amaliyotini rivojlantirishga ko‘maklashuvchi dasturlarni amalga oshiradi. IFES delegatsiyasi xalqaro kuzatuvchilar tomonidan yuqori baholangan Konstitutsiyaviy referendum va muddatidan ilgari prezident saylovlari muvaffaqiyatli o‘tkazilgani bilan Markaziy saylov komissiyasini tabrikladi. Uchrashuv davomida MSK va IFES o‘rtasidagi hamkorlikni rivojlantirish masalalari, jumladan, 2024 yilda O‘zbekistonda parlament saylovlarini tashkil etish borasida hamkorlik aloqalari muhokama qilindi.